khistorydata/jeongjo-sjw-relations huggingface dataset:
정조 11년
以忠臣子孫參班擧案傳于白師謹曰兵判以下皆以忠臣子孫參班且有申飭則渠是曾經亞將以子名代塡極爲駭然前府使南憲喆拿問處之
정조 11년
以京畿監司入來肅拜單子傳于白師謹曰明日來待
정조 11년
以京畿監司徐有防狀啓驪州牧使李文源謂有情勢守令邊將薦擧終不擧行事傳于李鼎運曰此亦邑事出補之後焉敢如是況近日章疏句語不可但以怪悖論見猶駭愕雖驅陷於罔測之科任提擧所爲非予伊誰雖欲搆人自不覺侵及莫重此所謂逐鹿不見泰山言念世道豈勝駭憤此非爲提擧地也旣往雖不說從後萬有一更提如許數字不忍見之句語予方擬隨現痛勘此時該牧使以區區處義如是煩瀆紀綱所在萬萬駭然驪州牧使李文源爲先從重推考此狀啓還下送使之明日內修整上送事星火知委如或愆限道伯難免不飭之責此意亦爲知悉事卽爲回諭
정조 11년
曺允大以備邊司言啓曰日昨因京畿監司狀啓漣川全召史救出舅姑魂魄下語太未暢委折査問草記事命下矣卽見京畿監司徐有防報本司辭緣則枚擧該縣監魏光翼牒報以爲全召史舅父身死已久簇子神軸置之別處其舅毋昨年身死雖已過葬常漢之俗不立神主別造魂帛過三年後始乃合題於先亡之簇子軸而此與神主有異故謂之魂帛矣伊日全召史之夫出往田野惟此全召史獨在其家鄰家失火延及渠家故全召史急救其舅之神軸次救其姑之魂帛抱持出來火已及身昏倒不省所抱神軸魂帛未免見燒全召史尙在死生未分中藥物食物連爲題給申飭救活而當初啓聞時所謂魂帛一款未能別白論列致勤問備之命萬萬惶悚云矣道臣狀啓中魂帛之帛字誤書以魄字所當論責而旣有問備之命今姑置之全召史以無知村氓有此卓異之行極爲可尙已題給藥物食物外米布特爲加給以示朝家褒嘉之意何如傳曰允
정조 11년
曺允大以禁衛營言啓曰今三月初七日新臨北營試取時依傳敎西營入直鄕軍四十名內除營直五名其餘軍兵待標信該將官領付訓鍊都監都領陣而還宮後還入直之意敢啓傳曰知道
정조 11년
李祖承以成均館言啓曰今三月初三日儒生課試當爲設行而大提學金鍾秀受由在外限內不得爲之之意敢啓傳曰圓點生赴試自是定式而近來準點者數少此後申飭三日製待下敎設行可也
정조 11년
事變假注書尹光顔書啓臣敬奉有旨及別諭本月初三日馳到平安道平壤府傳諭于議政府右議政兪彦鎬所住處則以爲臣於行部之路忽伏承千萬不敢當之新命惝怳震𢥠罔知攸措旋卽撤巡方纔還營而飛越之精爽歷屢日而靡定又不自意史官遠臨傳宣別諭臣於隔歲逖違之餘伏地擎讀怳若昵近耿光親聆玉音寸衷倍激感淚自零而第念遣使致命卽聖朝所以待大臣之禮也自顧無似賤品何曾毫分彷彿於是職而乃於一朝加之以誤恩寵之以殊禮是豈臣夢寐之所到也哉伏況十行辭敎諄復鄭重追記宮僚之舊事特諭簡畀之聖意優旨隆眷有若待夫眞箇承弼之臣名實之乖舛恩數之濫屑孰有大於此者臣於是乎一倍驚惶若隕淵谷殆莫省其置躬之所也惟有疾聲呼號冀格曲遂之天而旣不敢以見職自居則亦不敢枝辭蔓語自同大臣附奏之例謹當收召已喪之神魄冒上文字悉暴衷墾恭俟體諒之恩云矣臣則卽爲復路緣由馳啓
정조 11년
丁未三月初六日申時上詣摛文院齋宿入侍時行都承旨李致中左承旨李祖承右承旨曺允大左副承旨李鼎運右副承旨李勉兢同副承旨白師謹記事官金孝建假注書李德鉉記事官李相璜金祖淳待敎尹行任以次侍立訖上具翼善冠白袍乘輿出協陽門由肅章門詣摛文院入齋室命左承旨入侍祖承承命進伏上命書傳敎曰先朝頻行試擧以寓慰儒武之聖意故參班數多近年雖有飭敎來參者絶罕年前更以此提飭伊後亦未見其效明日皇壇參班儒生行禮後各試程文當分等頒賞武士各試柳葉箭一巡亦當分等頒賞令京兆兵曹知悉擧行此非科擧武試亦不必以主掌官擧行令兵曹依內試射例待令修整試冊儒生應製時參班中曾經文任人入侍武士試取時兵判訓將監試事分付仍自拱北門出宮試取處所以北營爲之事分付命宣惠廳堂上入侍賤臣承命出與徐有隣偕入進伏有隣曰臣伏見昨日傳敎下者特軫穀價之騰翔都民之艱食至有貢價上下間間從貴之命所當對揚之不暇而第念海西廳適有延安舊米賑恤廳又有流來舊米合計其數幾近萬石若趁穀貴之時來頭貢米限十餘朔儲留以此米預爲出給則非但貢人之聊賴抑亦穀價之低下事之兩便莫大於此苟如是則從貴一款不必疊施故惶恐敢達矣上曰卿其就議領相更爲入侍稟處可也出擧條有隣承命出就議大臣還人進伏奏曰貢價從貴與舊米區處事依下敎就議于領議政則以爲近萬石舊米趁今區處則貢價從貴若無關係而第於昨日傳敎之後貢人都民擧皆懸望淺見則來頭貢價上下時限二次方便從貴又以舊米計朔預給而若其數爻多少惟在有司之臣隨時量宜擧行云矣大臣之言如此何以爲之敢稟上曰領相之言果好依此爲之可也出擧條上命宇鎭押去假都事入侍賤臣承命出與洪龍運偕入進伏上曰罪人如何龍運曰臣之押去宇鎭也罪人初在禁府聽傳敎時乍有涕泣之意矣仍出門外越果川至柳川站則罪人有虛氣之症云故得一器飯許給則熱水潑飯盡食自振威至康津朝夕飯善食而對飯輒以不如在家時饌品爲歎時時索薑茶渡海時索飮鷄膏而正月二十一日越海至大靜縣二十二日荐棘於東門外民人家而與煥程荐棘之家相距數百步矣上命龍運退出上曰在外分摠管許遞前望單子入之待下批牌招入直上曰都摠管李聖圭遷轉之代副摠管嚴思晩罷散之代前望單子入之出榻敎上命書傳敎曰初九日卽毓祥宮忌辰日也昔在先朝每年親享予嘗陪駕隨參矣動駕之退定於再明意蓋在焉初九日自慶熙宮還宮時仍詣毓祥宮行酌獻禮百官行禮置之參班二品及六曹參議以上陪享事分付又命書傳敎曰明日殿座服色仍以出還宮服色爲之百官行禮後退去祗迎置之又命書傳敎曰卿宰及侍從堂上堂下罷散人竝敍用又命書傳敎曰皇壇行祭時及行禮時皇朝人子孫忠臣子孫參班人員皆於洌泉門內成班行禮事定式擧行事亦有下敎而觀此擧案如守僕及掖隷亦在參班中屑越甚矣賤役隨行人勿論事更爲申飭又命書傳敎曰再明及三明連値動駕明日殿座時駕前駕後勿爲隨駕軍兵則只北營西營廣智營軍各留若干名出用餘皆置之事分付命退諸臣以次退出
정조 11년
行都承旨李致中齋宿左承旨李祖承齋直右承旨洪仁浩齋宿左副承旨洪義榮齋宿右副承旨曺允大齋宿同副承旨李鼎運齋直注書金孝建齋直一員未差假注書李德鉉仕事變假注書李益恢仕
정조 11년
摛文院齋宿後奎章閣政院玉堂藥房口傳問安答曰知道
정조 11년
上詣皇壇入齋室後奎章閣政院玉堂藥房口傳問安答曰知道
정조 11년
曺允大啓曰來十一日朝參日次矣敢稟傳曰停
정조 11년
承旨前單子入之李在學洪仁浩落點
정조 11년
吏曹口傳政事以金鎔金載翼爲兵曹正郞
정조 11년
兵曹口傳政事以韓致應鄭東觀洪樂貞爲副司果以張錫胤爲副司正
정조 11년
傳于洪義榮曰科次入侍
정조 11년
傳于李鼎運曰以尤甚設賑邑一日曠官可悶其代口傳各別擇差待下批仍卽辭朝給馬下送
정조 11년
李鼎運啓曰今日淸齋宣傳官當爲全數齋宿而入直宣傳官外無一人入齋至請代直事體所在誠極駭然當駭宣傳官所當重勘而本院請推之外無他可施之罰何以爲之敢稟傳曰論理議處
정조 11년
以漢城判官李敦源拿處傳旨傳于李鼎運曰聞其事罪在政院而乃反甘聽慫慂之說至有右袒院吏請罪府郞之擧承宣事極爲駭然非不欲各別處分而以生疏之故今姑參酌此傳旨勿施當駭承旨爲先從重推考
정조 11년
李鼎運以兵曹言啓曰依下敎侍衛禁軍壯勇衛及武藝別監內吹兼內吹等設粥以饋之意敢啓傳曰知道
정조 11년
李鼎運以訓鍊都監言啓曰依下敎挾軰軍及兼內吹諸色軍等處設粥以饋之意敢啓傳曰知道
정조 11년
曺允大以訓鍊都監言啓曰今三月初八日慶熙宮經宿時依兵曹節目興化門元內入兩處入直軍二百名將官率領挾輦侍衛北一營馬兵五十名西營步軍五十名新營標下軍四十名各其將官率領赴陣解嚴後竝仍爲入直巡邏等節依例擧行而依定式集賢門軍三十名折半入直還宮後依前準數入直而竝待標信擧行之意敢啓傳曰知道
정조 11년
丁未三月初七日卯時上詣皇壇奉室行望位禮仍詣北營參班儒生試取入侍時行都承旨李致中左承旨李祖承右承旨曺允大左副承旨李鼎運右副承旨李勉兢同副承旨白師謹記事官金孝建假注書李德鉉記事官李相璜金祖淳待敎尹行任以次侍立訖上具翼善冠無揚黑圓領袍乘輿出摛文院左右通禮前導至大次啓請降輿上降輿左右通禮前導入大次行禮時至左通禮啓請出次上改具冕服以出左通禮啓請乘輿上乘輿左右通禮前導至冽泉門外降輿所啓請降輿上降輿左通禮啓請執圭致中跪進圭上執圭左右通禮導上由東夾門入詣版位北向立左通禮啓請鞠躬四拜興平身上鞠躬四拜興平身享官以下諸執事宗親文武百官及皇朝人子孫忠臣子孫同左右通禮導上陞詣奉室奉審訖左通禮啓請釋圭致中跪受圭左通禮啓請乘輿上乘輿左右通禮前導至大次前啓請降輿入大次釋冕服改具翼善冠白袍以出左通禮啓請乘輿上乘輿左右通禮前導至降輿所啓請降輿上降輿左右通禮前導至乘輿所啓請乘輿上乘輿左右通禮前導至北營門外啓請降輿上降輿陞座引儀分引試官及應製人應射人入就拜位贊儀唱鞠躬四拜興平身試官以下鞠躬四拜興平身上曰參班文任只有一人云檢校直提學李秉模試官爲之儒生應製時副校理洪義浩待敎尹行任對讀官爲之武士試射時宣傳官李商采趙義鎭參考官爲之鼎運曰今日應製儒生試紙以壯紙應試事旣有成命而京兆不善知委入場儒生初不聞知云事體所在誠極未安當該官員所當重勘而本院請推之外無他可施之罰何以爲之乎上曰拿處可也出擧條試官吳載純李秉模洪義浩尹行任以次陞殿進伏上命秉模書試題訖允大進當座前啓請傳敎俯伏興出義浩捧試題隨之允大臨階西向立稱有敎贊儀唱應製人跪義浩降自西階以試題授引儀貼于板贊儀唱俯伏興平身應製人俯伏興平身上曰右副承旨同副承旨遞差前望單子入之待下批牌招出榻敎上曰禁喧郞廳汰去仍命兵曹郞廳有闕之代令該曹口傳差出出榻敎上曰左承旨李在學許遞前望單子入之待下批牌招察任出榻敎上命載純等捧券詣闕仍命還內左通禮啓請禮畢上降座左通禮啓請乘輿上乘輿左右通禮前導至降輿所啓請降輿上降輿左右通禮前導至朝宗門外啓請乘輿上乘輿自肅章門由協陽門還內諸臣以次退出
정조 11년
行都承旨李秉模齋宿左承旨李祖承齋宿右承旨洪仁浩齋直左副承旨洪義榮齋直右副承旨曺允大齋宿同副承旨李鼎運齋宿注書金孝建齋宿一員未差假注書李德鉉齋直事變假注書李益恢仕
정조 11년
大駕詣慶熙宮後奎章閣政院玉堂藥房口傳問安答曰知道
정조 11년
大駕詣慶熙宮後王大妃殿惠慶宮遣承旨問安答曰知道
정조 11년
李祖承啓曰司僕寺內乘來言捲簾取稟傳曰捲三面
정조 11년
李鼎運啓曰臣以王大妃殿惠慶宮問安下直進去之意敢啓傳曰知道
정조 11년
都承旨前望單子入之李秉模落點
정조 11년
吏曹口傳政事以洪龍運爲昆陽郡守
정조 11년
傳于李秉模曰禮房承旨與錦城尉惠堂入侍
정조 11년
傳于李秉模曰左承旨與京畿監司入侍
정조 11년
備邊司薦望以趙心泰爲北兵使
정조 11년
以全羅監司狀啓全州判官李宜耆御史封庫依例罷黜事傳于李鼎運曰今日政各別擇差下送
정조 11년
有政吏批判書尹蓍東進參判未差參議李集斗牌不進都承旨李秉模進以朴祐源爲吏曹參判以朴基正爲修撰以朴知源爲全州判官接慰官單鄭致淳延豊君單李𡊠
정조 11년
有政兵批判書金履素進參判尹尙東病參議朴天衡病參知柳誼入直承旨曺允大進以李休爲同知以安大進爲五衛將以李商采爲都摠都事以柳光濂爲武兼以具㢞金魯淳李時秀李益烍洪文泳金翊休權以綱奇彦鼎趙衍德李翼晉閔台爀李謙彬李勉兢白師謹爲副司直以沈樂洙權裕爲副司果
정조 11년
以會寧府使望筒傳于李秉模曰三品中擬入解由勿拘擇差
정조 11년
李秉模以吏批言啓曰新除授成均館典籍朴顯輔除拜後過限未肅拜依例改差何如傳曰允
정조 11년
再政吏批以吳大益爲刑曹參判以崔鵬海爲典籍以洪和輔爲會寧府使會寧府使洪和輔今加嘉善加資事承傳
정조 11년
再政兵批以崔重敎爲宣傳官以朴基正爲文兼以李延弼爲慶尙右兵使北兵使單趙心泰廣坪權管單李春成以李堯憲爲都摠經歷
정조 11년
李秉模啓曰明日王大妃殿惠慶宮問安何承旨進去乎敢稟傳曰右副承旨進去
정조 11년
傳于李鼎運曰下直守令明日來待
정조 11년
傳于李鼎運曰明日出宮門路以崇賢門爲之
정조 11년
李祖承以右邊捕盜廳言啓曰因傳敎罪人申萬大自固城縣捉來嚴囚右捕廳之意敢啓傳曰知道
정조 11년
文禧廟奠酌禮親行敎是時贊禮行禮曹判書鄭昌聖典祀官奉常正金復元執禮副修撰李太亨執尊校理李羽晉贊者引儀崔慶鎭任藗謁者兼引儀慶邦運尹夔欽贊引假引儀許㬘金在儉祭監監察柳光澺金載恒
정조 11년
丁未三月初八日卯時上詣慶熙宮擧動入侍時行都承旨李致中左承旨李祖承右承旨洪仁浩左副承旨洪義榮右副承旨曺允大同副承旨李鼎運記事官金孝建假注書李德鉉記事官李相璜金祖淳閣臣徐有防徐鼎修鄭東浚尹行任以次侍立訖上具翼善冠白袍烏犀帶白皮靴乘輿出協陽門至降輿所左通禮啓請降輿乘輦上降輿乘輦命書傳敎曰出宮時作門擧行極爲駭然隨駕大將該營大將爲先從重推考當該哨官令該營門各別嚴治後草記由敦化門出詣慶熙宮自興化門至降輦所左通禮啓請降輦乘輿上降輦乘輿至降輿所左通禮啓請降輿上降輿入內命左承旨入時祖承承命進伏上曰政官牌招開政出榻敎命書傳敎曰奠酌禮時刻置之晝茶禮當兼行以此分付奠酌禮時至左通禮進當齋殿前啓請行禮上改具衰服盥帨以出贊禮導上入就位坐贊禮啓請哭上哭贊禮啓請止哭上止哭贊禮導上入詣靈座前北向立贊禮啓請坐義榮捧香盒允大捧香爐跪進贊禮啓請三上香上三上香允大奠爐于案祖承以爵跪進贊禮啓請執盞奠盞上執盞奠盞以盞授仁浩仁浩奠于靈座前贊禮啓請興少退坐上興少退坐大祝進靈座之右東向跪讀祝文訖贊禮啓請興上興贊禮導上還復位坐贊禮啓請哭上哭贊禮啓請止哭上止哭大祝納神主如儀訖贊禮啓請禮畢上還齋殿命退諸臣以次退出
정조 11년
丁未三月初八日巳時上御會慶堂左承旨與京畿監司入侍時左承旨李祖承假注書李德鉉記事官尹行任金祖淳以次進伏訖上命畿伯進前有防進前曰廚院臣營所封進活雉係是逐日供上貢人輩每於冬末春初受出勿侵公文於本營募得有根着善捕獵之人使之遍送諸道而此非一兩人所可覓得者故不得不多數發送而行獵遲速元無期限程道遠近又無定向一年半年至于終歲故又不得不載妻率子以路爲家則當其糧道罄渴到處求食之際民間之惹鬧作挐固是必然之勢而未有如近來之爲弊滋甚大抵獵雉元軍之帶公文下往者豈無定數而許多浮浪之類或邂逅同事或投托作伴所過閭里擧皆騷擾以至年前殺越之變而極矣雖在豐歲已知莫大之痼弊況當歉年尤爲難支之一端雖以今番事言之所謂行獵軍人或持昨今年成給之關或持數歲前無用之帖憑藉往來咆喝劫掠疲氓殘民無以抵當往訴鎭營起送將差而校卒則些少徒黨則夥多乃反手持銃刀力拒官威恣意犯手幾傷人命瞥然星散倏若風捕而就其中捉得一二人試爲究覈則曾前作賊者孼芽其間偸竊贓物不啻明白所引黨與不啻數多而關東海西及本道各鎭營之移文報牒連日沓至皆以爲今方四發譏詗期於捉得云云聽聞所及不勝憂悶蓋此軍人輩雖極頑蠢亦具秉彝宜知進上之爲重且名以軍人受帖下去則其所行止無異官隷而不獵應封之物恣行剽竊之擧者誠萬萬痛駭該貢人輩自本營廚院非不另加痛飭而若其憑藉行獵嘯聚劫掠等許多情節有非貢人輩所可盡知者今若不分其公文有無徒黨多少一竝治之以行賊之律則非特有欠於辨別之道所謂眞箇獵雉之軍亦當鳥駭獸竄不敢行獵而莫重日供又無以如期封進以此以彼宜有一定規制而自下變通事涉重大今因言端敢此仰達矣上曰卿其問議於領相以奏可也出擧條有防承命出問還入進伏奏曰臣以獵雉軍事依聖敎問議於領議政金致仁則以爲此弊非今斯今而特以非此行獵將至闕供故雖不敢自下議到到今軍人輩許多侵鬧愈往愈甚而當此歉歲作黨成群肆行剽竊尤係痛駭不可不從長變通毋論饔院畿營招致貢人等詳問每年行獵時發送軍人爲幾牌幾名參互商量酌定其數爻而所謂憑考之公文一番成給之後元無收聚之例故名數之浸盛無賴之締結職由於此名數酌定後一依均役船掌標例每年春初成出幾箇公文塡其軍人姓名一一出給若或有私自換佩者與受竝照勘而舊公文則冬末竝收聚新公文則春初更爲出給歲以爲常若其無空文而假稱獵雉如前劫掠者直斷以治盜之律至於載妻率子一款最爲閭里間偸竊之一大弊端此則竝加禁斷爲好以此定式庶可矯捄云矣上曰領相意見亦好而節目不可不消詳酌定出擧條更自廟堂往復本道及該院論理草記稟處可也出擧條有防曰今春元陵幸行時楊州牧使尹行元以摠戎常賑兩廳錢請得添還事有所陳達而考其已例則甲辰年摠廳保還錢賑廳貿米錢果有許給之事矣臣於今番巡路詳探本州事情則方當窮春民間仰哺專在還穀而穀簿則因停退減縮還民則比常年倍蓰民穀旣不相當巡還無以排比將有絶巡之慮而民訴州牒逐日沓至臣意則依甲辰年例摠賑兩廳錢量宜許劃則庶可有添還接濟之道竝令各該廳卽速稟處何如上曰依爲之出擧條有防曰本道果川縣還穀自來不敷雖在常年每患不足之中至於今年如干穀物盡歸賙賑之資故還民接濟無以排比以移粟一事邑牒民訴極其紛紜而傍近諸邑或爲設賑或因救急擧皆苟艱推移無策該縣民事誠爲罔措城餉儲峙法意雖重摠廳餉還旣有移轉之例則至於南漢軍餉豈無從他例轉移之道乎限五百石及今移轉待秋還納則窮春還民庶可有賴以生之道令廟堂卽速稟處何如上曰依爲之出擧條有防曰驛馬濫騎一事因特敎自備局成節目頒下不啻申嚴臣纔已另飭各驛俾各惕勵期無犯科之地而第亦有一事之不可不痛祛雖以應把言之璿源錄實錄外閣奉安奉審行與各陵寢有頉時奉審各行赴燕使通信使儐使行及大臣儀賓一品宗班給馬外大小奉命各行騎兵曹馬到畿驛初站替把自是定式載在通編而近來奉命各行或稱以兵曹馬疲劣不堪騎直到雇廳責把番馬者已是法外而至於所騎兵曹馬雖到初站仍不替把故爲越站過去而其貰價則無限出於該驛故畿驛之日就凋殘實由於此馹騎之入把替把法意何等嚴重而無難故把乃至於此乎以此前後移文於兵曹非止一再而了無實效一番痛禁在所不已自今以後除非從前應入把之行而若復有責把番馬或越站徵貰之弊則竝以濫騎律施行事嚴飭各司以爲恪遵定式毋敢違越何如上曰依爲之此弊曾所稔聞自丙申初申飭不啻丁寧而弊又若前云此蓋由於承旨史官宣傳官等全昧飭令一任下隷作奸之致政院若不首犯他司豈敢效尤此擧條一通書付院壁及堂后宣傳官廳犯者當身則以濫騎律論院隷館隷吹螺赤令該曹嚴刑照律事定式施行事令兵曹知悉日前中官及假宣傳官之濫騎皆由於不畏法雖有措辭提飭而亦在於該曹該道之有聞必勘無或饒貸卿及該曹亦爲各別惕念戢察可也出擧條以昆陽郡守望筒傳曰河東府使無端降擬此郡守窠必是昨日傳敎之誤傳近來政院事駭怪愈往愈甚該房承旨遞差此望筒改擬以入出傳敎命退諸臣以次退出
정조 11년
行都承旨李秉模坐左承旨李祖承坐右承旨洪仁浩坐左副承旨洪義榮坐右副承旨曺允大坐直同副承旨李鼎運坐直注書金孝建病一員未差假注書趙台榮仕直事變假注書李益恢仕
정조 11년
大駕詣慶熙宮經宿後奎章閣政院玉堂藥房朝廷二品以上六曹堂上兩司長官口傳問安答曰知道
정조 11년
李鼎運啓曰臣以王大妃殿惠慶宮問安進去下直之意敢啓傳曰知道
정조 11년
大駕詣慶熙宮經宿後王妃殿惠慶宮遣承旨問安答曰知道
정조 11년
洪義榮啓曰司僕寺內乘來言捲簾取稟傳曰捲三面
정조 11년
大駕詣毓祥宮晝茶禮罷後奎章閣政院玉堂藥房朝廷二品以上六曹堂上兩司長官口傳問安答曰知道
정조 11년
大駕詣延祜宮展拜罷後奎章閣政院玉堂藥房口傳問安答曰知道
정조 11년
李鼎運啓曰來十一日輪對日次矣敢稟傳曰爲之
정조 11년
李鼎運以奎章閣言啓曰夜間閣內諸處無事之意敢啓傳曰知道
정조 11년
傳于李祖承曰左副承旨入侍
정조 11년
以別雲劍望筒傳于李祖承曰昨日受點人仍用
정조 11년
以吏曹參議李集斗牌不進罷職傳旨傳于李秉模曰只推
정조 11년
李秉模啓曰假注書李德鉉身病猝重勢難察任今姑改差何如傳曰允
정조 11년
李德鉉改差代以趙台榮爲假注書
정조 11년
洪仁浩以賑恤廳言啓曰依下敎農圃農人六十四名各米一斗式合米四石四斗分給之意敢啓傳曰知道
정조 11년
曺允大以御營廳言啓曰昨日出宮時作門擧行極爲駭然隨駕大將該營大將爲先從重推考當該哨官令該營各別嚴治後草記事傳敎矣作門哨官丁麟泰嚴棍十度汰去而不能檢飭之失臣實爲首不勝惶恐之意敢啓傳曰知道
정조 11년
領議政金致仁箚曰伏以臣疾病沈淹忱誠淺薄辭單遽停重任虛縻日夕悚悶如負大何政府非臣養痾之所而不生不滅一味泯伏區區所顒祝尙庶幾仁天之垂憐焉兩日動駕禮當從扈魂宮陪祭情尤耿結而目下病狀加以別症宛轉叫楚無計蠢動瞻望蹕路倍切戀係虧闕常分罪又何逭特遣史官諭以自量入參於次對而亦無以承命罪上添罪轉益兢惶伏乞聖明亟降威罰以警具僚以安私心焉答曰省箚具悉卿懇一時症樣自可勿藥陪班賓對之未參豈或爲引卿須安心勿辭愼攝竢夬差簉朝仍傳曰此批答遣史官傳諭于領議政
정조 11년
毓祥宮酌獻禮親行敎是時贊禮行禮曹判書鄭昌聖典祀官奉常正金復元宮闈令尙膳金性彦執禮副修撰宋民載執尊修撰嚴思憲大祝副校理洪義浩盥洗位兵曹佐郞李益洙爵洗位禮曹佐郞李得休贊者引儀崔慶鎭贊者引儀任藗謁者兼引儀慶邦運謁者兼引儀尹夔欽贊者假引儀趙翰逵贊假引儀金在儉祭監監察李重兪彦錥
정조 11년
丁未三月初九日辰時上詣毓祥宮親行酌獻禮仍還昌德宮入侍時行都承旨李秉模左承旨李祖承右承旨洪仁浩左副承旨洪義榮右副承旨曺允大同副承旨李鼎運記事官金孝建假注書李德鉉記事官李相璜金祖淳閣臣徐有防徐鼎修鄭東浚尹行任以次侍立訖上具翼善冠白袍乘輿以出左通禮前導至降輿所啓請降輿乘輦上降輿乘輦命書傳敎曰次對久未爲之今日還宮如不差晩觀勢欲行次對日氣亦晴暖或可强力先簉闕下待還宮入參與否須卽自量付奏於此史官事傳諭于領議政仍命金祖淳往傳祖淳承命趨出又命書傳敎曰癸卯選除朔射許赴季朔試射減下後亦用此例辛丑選宜無異同依此定式擧行因此思之製述亦當用此例勿論新舊選春秋仲朔文臣製述許頉春秋季朔抄啓文臣親試日同爲應試事分付由興化門出詣毓祥宮至降輿所左通禮啓請降輿上降輿入大次酌獻禮時至左通禮詣大次前啓請外辦上具翼善冠白袍以出贊禮導上入自東門詣版位北向立贊禮啓請鞠躬再拜興平身上鞠躬再拜興平身贊禮導上行酌獻禮贊禮導上詣盥洗位北向立祖承跪取匜興沃水仁浩跪取槃承水上盥手訖上陞自東階詣尊所西向立祖承酌酒仁浩以爵受酒贊禮導上入自正門詣神位前北向立贊禮啓請跪上跪義榮捧香盒允大捧香爐跪進贊禮啓請三上香上三上香允大奠爐于案祖承捧爵跪進贊禮啓請執爵獻爵上執爵獻爵仁浩奠于神位前贊禮啓請俯伏興少退跪上俯伏興少退跪大祝進神位之右東向跪讀祝文訖贊禮啓請俯伏興平身上俯伏興平身自東門出贊禮導上還復位啓請鞠躬再拜興平身上鞠躬再拜興平身少頃贊禮啓請鞠躬再拜興平身上鞠躬再拜興平身贊禮導上詣望燎位北向立大祝取祝版焚於爐贊禮啓禮畢上曰奉安閣延祜宮行禮時百官行禮置之仍詣奉安閣展拜次詣延祜宮展拜訖還大次鼎運曰陪祭服色何等愼重而奉常正金復元以布直領及黑靴參班事體殊涉駭然所當重勘而本院請推之外無他可施之罰何以爲之乎上曰拿處可也出擧條還宮時至左通禮詣大次前啓請外辦上仍具翼善冠白袍以出左右通禮前導至降輿所啓請降輿乘輦上降輿乘輦自敦化門至肅章門命書傳敎曰近來所爲極爲駭然勤勵變爲色厲禁喧之懈弛亦由於羞恥之故當該兵曹郞廳柳文養令該府拿問嚴處由協陽門還內諸臣以次退出
정조 11년
丁未三月初九日申時上御重熙堂左承旨入侍時左承旨李祖承假注書趙台榮記事官李相璜金祖淳待敎尹行任以次進伏訖上曰試官洪良浩在外與否知來賤臣承命出回奏曰今方在外云矣上曰圓點儒生數爻自初一日至今日爲幾何分付成均館卽爲謄來賤臣承命出傳命書領相箚批訖命退諸臣以次退出
정조 11년
行都承旨李秉模坐左承旨李時秀坐直右承旨李祖承坐左副承旨洪仁浩坐右副承旨洪義榮坐同副承旨李鼎運坐直注書金孝建仕一員未差假注書李德鉉仕直事變假注書李益恢仕
정조 11년
藥房都提調洪樂性副提調李秉模啓曰臨廟洩懷悲疚旣多詣宮獻酌誠禮又伸移次經宿向晩回鑾伏未審夜間聖體若何寢睡水剌之節亦何如連日勞動之餘不瑕有傷損之節乎臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不勝區區伏慮敢來問安竝此仰稟答曰慈殿慈宮氣候一樣卿等不必入侍
정조 11년
李鼎運啓曰明日西北別付料試射相値視事頉稟之意敢啓傳曰知道
정조 11년
李鼎運啓曰司諫趙錫穆前任司諫時上疏今始到院伊時臺職旣已遞解所當還下送而係是言事故捧入之意敢啓傳曰知道
정조 11년
洪義榮啓曰備邊司郞廳來言今日賓廳日次而殿座相値不得來會云矣敢啓傳曰知道
정조 11년
洪義榮啓曰禁衛營將官來言今日本營軍兵日次私習云矣敢啓傳曰知道
정조 11년
洪義榮啓曰御營廳將官來言今日本廳軍兵日次私習云矣敢啓傳曰知道
정조 11년
李鼎運以內醫院言啓曰今日本院問安提調李在簡不爲仕進牌招何如傳曰許遞
정조 11년
洪義榮以司僕寺言啓曰內乘任聖說汰去代卽令該曹口傳差出以爲推移入直之地何如傳曰允
정조 11년
兵曹口傳政事以吳文常爲內乘
정조 11년
李時秀以司僕寺言啓曰新除授兼內乘吳文常時無職名令該曹口傳付軍職何如傳曰允
정조 11년
兵曹口傳政事以吳文常爲副司果
정조 11년
李鼎運以成均館言啓曰四學學製分四等設行而有過限之慮則當等季朔旬間以限內不得爲之自本館草記事曾已定式矣兼中學敎授沈樂洙兼南學敎授權裕兼西學敎授申馥俱以未肅拜兼東學敎授未差限內不得設行云令政院稟旨擧行何如傳曰竝改差今日政以在京無故人差出
정조 11년
有政吏批判書尹蓍東進參判朴祐源納牌不進參議李集斗納牌不進行都承旨李秉模進以任希一爲正言韓光會爲判義禁吳載純爲內醫提調安宗仁爲軍資判官任好常爲宗簿直長成德雨爲中學敎授洪義浩爲西學敎授李太亨爲南學敎授
정조 11년
兵批判書金履素進參判尹尙東入直進參議朴天衡病參知柳誼病同副承旨李鼎運進以李光遇爲宣傳官金樂水爲武兼李漢豐兪彦俊爲同知李瀷爲僉知李致中爲副司直金廷遇爲副護軍
정조 11년
再政趙義鎭爲都摠經歷
정조 11년
再政吏批以吳載純爲弘文提學
정조 11년
傳于李時秀曰同副承旨推考
정조 11년
傳于李鼎運曰正言韓商新許遞
정조 11년
兵曹口傳政事以韓商新爲副司果南正圭爲訓鍊副正
정조 11년
以前府使南憲喆拿處傳旨傳于李鼎運曰分揀
정조 11년
吏曹參議前望單子入之曺允大落點
정조 11년
以吏曹參議曺允大禁推傳旨傳于李鼎運曰旣已肅拜分揀
정조 11년
傳于李鼎運曰俄筵聞吏判筵奏且以事理推之未及往復則一也今政則雖不督迫文任中新通人之出場行公與否在於銓長與文衡相議停當此意知悉藝文提學見窠待後日政相議差出事分付
정조 11년
傳于李鼎運曰吏曹判書入侍
정조 11년
李鼎運啓曰假注書李德鉉仍察廳任何如傳曰允
정조 11년
李鼎運以禮曹言啓曰京外孝烈抄啓年限取考前後謄錄定式草記事命下矣溯考本曹謄錄則先朝壬辰正月二十四日朝講入侍時因大司憲嚴璹所啓此後其每年歲首京鄕捧此孟春朔末次對大臣入侍時宗伯持奏以爲取捨事定式事傳敎而今壬寅正月初五日朝參入侍時本曹判書金魯鎭所啓內每年歲首三堂齊會區別旌復移送政府如署經之例然後始爲別單啓下事定式何如上曰依爲之事啓下而又於昨年正月二十二日朝參入侍時仍漢城府主簿李集明所懷諸道孝烈抄啓亦爲隨到隨啓俾無稽滯事該曹一體知悉事傳敎矣蓋孝烈旌褒王政之所先而近來虛實相蒙有難精抄若待式年則其間所報積滯抄啓之際或不無眩錯之弊若隨到隨啓則又或近於煩屑故臣謹以此意往復於通編摠裁大臣則亦以爲事理似然若以先朝壬辰定式每年歲首抄啓之例遵行則事甚便好云矣抄啓之法則一依今二月筵敎毋論子孫之爲祖先邑里之爲他人凡有孝烈之可以旌表者先呈營邑屢呈見格者方可以營邑不見施之意或呈上言則方許聽理其外不經營邑而經先呼籲天聽者一竝勿施狀頭則治其猥濫之罪自今以後道臣各別採訪無遺實行就其事蹟可據者每年正月內修啓上送過限後修啓者自政院察推本曹則必於各道狀啓啓下後詳覽營邑之報辭定其旌表之次第送于政府署經于時任相臣後入啓施行之意作爲定制永久遵行之地實合事宜而事係定式臣曹不敢擅便上裁何如傳曰依草記施行
정조 11년
李鼎運以弘文館言啓曰副應敎朴廣源副修撰宋民載連呈辭單不爲行公與新除授修撰朴基正竝卽牌招察任何如傳曰允
정조 11년
李鼎運以弘文館言啓曰新除授校理申馥時在慶尙道安東地經筵入番事緊請斯速乘馹上來事下諭何如傳曰依啓
정조 11년
李時秀以兵曹言啓曰新除授滿浦僉使李光變屢度呈狀內恩除之下卽當赴任之不暇而素抱痰癖之症每當換節之時輒必如期矣歷辭之際又添別症食飮全却轉側須人以此病狀時月之內萬無登道之望云實病旣如是則勢難强令赴任依例罷黜何如傳曰允
정조 11년
李祖承以義禁府言啓曰忠淸監司金光默狀啓據刑曹粘目內連原前察訪李益瑞移本府處之事允下矣李益瑞時在平安道三登地云依例發遣府羅將拿來何如傳曰允
정조 11년
李祖承以刑曹言啓曰今日動駕時全羅道咸平居幼學李養直擊錚於衛外故取考其原情則渠祖斗三以結城縣監當戊申逆變軍務倥傯中報水營書目賊號三字未及致察終被極刑蓋文報之規原狀則守令手自點檢書目則令吏輩循例擧行此實下吏做錯而韓翼謩審理湖西時多士屢度呈文故文正公臣李縡致書於其文人趙靖世故重臣李台重亦以其時所聞質言於審理使前後稱冤非止一二而不得蒙恩伏乞特命復官云矣渠所稱冤者雖曰書目異於原狀而假使不察不察猶當罔赦況其罪豈止於不察乎渠所藉重者雖曰某某人有所云云而假使眞有云云難保其言之必當況其言初無所著見者乎昨年八月九月養直或擊錚或上言自臣曹原情勿施嚴刑遠配之意連爲覆奏而不刑不配只令勿施放送之敎實出特恩則固當感祝畏伏之不暇而曾未半年又復煩籲者究厥所爲誠極痛惋原情勿施養直嚴刑遠配以徵跳踉之習何如傳曰觀於前後原情其言不可謂全無所據以事係久遠罪關隄防汔未別白判下矣以前捧原情及今番捧招發遣郞官問議領相草記
정조 11년
李祖承以刑曹言啓曰昨日動駕時忠淸道海美居尹召史擊錚於衛外故取考其原情則以爲其夫李若采爲三寸家叛婢春化之構誣遠配於渭原郡再度赦典見漏於均霑之恩此豈非抑鬰者乎春化卽其夫三寸叔李思儼婢也壬申賣買文券斜出昭昭春化家帳籍以思儼連爲懸主合三十餘年則春化之爲其媤三寸婢子節節昭明其夫若采生於戊辰而壬申年纔五歲則豈有五歲兒壓良乎前春行査時結城縣監以斜券之昭昭帳籍之班班謂其夫實非壓良貸錢多少質問於元財主而處決之意報于營門則道伯題辭以爲的是良人則三十五年間何無一張經官之紙今有此籲天之擧乎云春化再度擊錚也道伯畏怯一變前見營吏受賂從中用事査事未了別關屢下則査官其何敢明査乎然而其夫之曖昧觸類顯著故猶以爲乘上典不幸之時以當償之債錢謂之記上是豈成說乎以此査報道伯使之兩造親問而先招春化只捧誣罔天聽抑勒訟官侤音其夫則從後招入只問三寸婢子之眞僞初不與春化一次面質及其修啓春化罪案其夫脫空之條竝皆發之自歸壓勒之端是可忍爲者乎養子之規必待禮斜而媤叔家元無出禮斜之事罷養二字何據而說乎其曰國正之舊券背頉分明云而昨年沔川行査時郡守韓世裕取考其券則善立處放賣五字丁寧載錄到今贖頉之說曾未所聞其曰善立死於壬戌云而甲子式旣無故代所書之人則豈可以善立之無載謂必死之證乎其曰記上云而春化貸錢買畓之招貴才傳給錢貫之招竝皆丁寧是可謂記上乎末乃以違越三寸之牌子執爲壓良勒奪之斷案而牌子中有奴老郞三字且老郞潛入黑島多陳浸潤之讒則其媤三寸以八十老昏未悟其奸至有此牌豈可以曾母之投杼謂曾子之眞箇殺人耶伏乞俯垂憐察放送其夫本訟詳覈明査云矣取考曹上文案則昨年九月瑞山居李女以李若采非理記上擊錚行査本道而及其査啓之來到也李女之贖良分明若采之橫徵無疑故伊時判付內李若采等令道臣除尋常親執嚴刑後各別嚴繩事判下自本道照律刑配則此是已査之事旣斷之案而不思懲畏游辭粧撰構誣道伯縱妻呼籲者揆以紀綱萬萬痛駭所當照法勘處而此與常賤女人有異治罪一款今姑安徐原情勿施何如傳曰允
정조 11년
李祖承以刑曹言啓曰今日動駕時西部居冶匠魯孝才擊錚於衛外故取考其原情則以爲渠輩受價戶曹貿來生鐵以備經用則吹鍊打造本是冶匠之業也所謂中房鐵果是薪鐵之作成者故八路鐵種入於旅客主人家則渠輩買得打造器皿斥賣閭巷且於雜鐵廛人處捧價造給則廛人殖利放賣於民間矣千萬夢寐之外上年十月廛人敢生奸計以中房鐵名色挾書於市案中冶匠輩所貿於旅客者執爲亂廛故鳴金訴冤以猥越受刑發配而本事猶未歸正豈不萬萬哀痛哉渠輩三百餘名失業渙散將至塡壑據公明決得保命脈云矣昨年十一月冶匠李春世以此事鳴金呼訴故其冒濫瀆擾之罪照律定配本事令平市署決處事覆啓蒙允矣纔因赦典特蒙霈澤則其徒等不思縮伏敢復齊籲揆以民習固已萬萬無嚴藉曰原訟萬有一冤自當更訴平市或京兆而不此之爲乃以至微至瑣之事屢瀆天聽殆若務勝然者大關紀綱原情勿施狀頭自臣曹照法嚴勘何如傳曰民習可駭各別嚴治可也
정조 11년
李時秀以刑曹言啓曰今初九日動駕時猥濫擊錚人冶匠魯孝才照法嚴勘事草記蒙允矣取考律文則大典通編訴冤條有曰事係微細可呈該司而冒濫上言事理重者依上書詐不以實律論杖一百徒三年罪人魯孝才以雜鐵廛相爭事冒濫屢瀆不可不嚴勘依此律決杖一百後黃海道遂安郡徒三年定配卽爲押送之意敢啓傳曰知道
정조 11년
李祖承以刑曹言啓曰今日動駕時黃海道海州居幼學車宗福擊錚於衛外故取考其原情則以爲渠之十二代祖云革在世祖朝丁亥以羽林將爲龜城君浚從軍往討李施愛施合於吉州不幸爲賊黨所執殺贈敵愾功臣兵曹參判封延川君子孫則勿侵軍役事有聖敎八代祖彦豪誠孝出天名播一世宣廟朝壬辰倭冠蹂躙海甸人皆四散而獨守聖廟賊鋒突入殿廡位版多被破碎自取栗木改造奉安宣廟大嘉之特除禮賓參奉命旌門閭兩朝榮寵至今感祝而至於渠父齊煌假作兒名簽之軍役族黨次第被簽乞令頉給云矣渠父齊煌之橫簽軍役若涉冤屈則呼訴營邑何所不可而乃敢以此等煩瑣之事無難瀆擾者揆以民習誠極無嚴原情勿施宗福猥越之罪自臣曹照法勘處何如傳曰允
정조 11년
李祖承以刑曹言啓曰昨日動駕時黃海道安岳居良女吳召史擊錚於衛外故取考其原情則以爲渠夫林處蕃以本郡勅需色吏丙午勅行時錢貨與受事同年十月定配平安道龍川府而處蕃卽無妹獨子家有八耋老母戀子成疾至於垂盡之境再經赦典未蒙雨露之澤俯察哀矜之狀特令放釋云矣處蕃所犯旣係一律鄰道行遣實出特恩而到配屬耳縱妻呼籲者極涉無嚴不可以事係四件循例捧供原情勿施吳召史猥濫瀆擾之罪自臣曹勘處何如傳曰允
정조 11년
李祖承以義禁府言啓曰因刑曹啓目泗川前縣監金胤行移本府處之事允下矣金胤行時在任所云依例發遣府羅將拿來何如傳曰待待命拿囚
정조 11년
李祖承以刑曹言啓曰今日動駕時原春道原州居延東源以山訟事擊錚於衛外所當捧供以入而東源曾經守衛官移義禁府擧行何如傳曰允
정조 11년
洪仁浩以義禁府言啓曰刑曹啓辭內前守衛官延東源移本府處之事允下矣延東源今方待命卽爲拿囚之意啓傳曰知道
정조 11년
三司合啓副應敎朴廣源掌令吳鵬南持平崔守忱金熙采獻納柳匡天校理李羽晉副校理洪義浩正言金履成修撰嚴思憲副修撰李太亨宋民載啓曰請黜置罪人鄭致達妻亟令王府快正典刑以洩神人之憤請物故罪人德相亟施孥籍之典請逆賊尙喆依律處斷一行刀割答曰不允六字刀割
정조 11년
兩司合啓掌令吳鵬南持平崔守忱金熙采獻納柳匡天正言金履成啓曰請養遂獻遂竝令王府設鞫嚴問還寢會遂絶島定配之命仍令王府設鞫得情請還寢李觀源定配之命更令王府設鞫得情請遲晩後物故罪人啓能亟施孥籍之典請令王府一依古典趾賊等凶種之年未滿者待其稍長卽施邦刑俾絶凶逆易種養禍之患請亟寢煥億島配之命仍令王府加刑得情快施王章請正刑罪人福榮亟令王府快施孥戮之典請亟令王府夏賊之親屬奴傔及連伊夫妻竝嚴加鞫問亟寢夏賊子女待年用法之命大逆不道罪人斗恭親屬應坐之類一依适雲例擧行英才斗恒更令王府設鞫嚴問期於得情夬正典刑請物故罪人國榮亟施孥籍之典請梟示罪人明謙亟施孥戮之典請逆復庶子好石不待年滿亟施處絞之律請遲晩罪人宇鎭更令王府卽速拿來仍前設鞫期於得情夬正典刑請減死定配罪人廷輯亟令王府設鞫嚴問期於得情請正刑罪人以謙施以孥戮之典措辭見上答曰不允
정조 11년
府啓持平金熙采啓曰請大靜縣爲奴罪人金壽賢依律處斷請興陽縣爲奴罪人河翼龍亟令王府設鞫得情夬正王法請還寢李魯春絶島安置之命亟令王府設鞫嚴問期於得情請申愷設鞫嚴問期於得情請罪人寧鎭亟令王府設鞫嚴問期於得情請島置罪人趙時偉亟令王府設鞫嚴問期於得情請島配罪人韓采亟令王府更加嚴鞫期於得情夬施當律新除授執義徐秉德時在忠淸道大興地請斯速乘馹上來事下諭措辭見上答曰不允下諭事依啓
정조 11년
院啓獻納柳匡天啓曰請大靜縣爲奴罪人金壽賢更令王府設鞫嚴問依律處斷請爲奴罪人河翼龍亟命王府設鞫得情快正王法請金甲島爲奴罪人克觀古今島爲奴罪人克泰泗川縣定配罪人萬赫更令王府嚴鞫得情夬正王法請恒善支屬亟命散配時謙兄弟竝投絶島以嚴隄防請巨濟府絶島安置罪人朴宗集亟令王府拿鞫得情施以當律請逆賊尙魯亟施孥戮之典請還發配所罪人宋迪中亟令王府拿來嚴鞫期於得情請申愷嚴鞫得情施以當律請罪人寧鎭亟令王府設鞫嚴問期於得情夬施王章請島置罪人趙時偉亟令王府設鞫嚴問期於得情請其時捕將李漢昌趙圭鎭施以削職之典請島配罪人韓采更加嚴鞫期於得情夬施當律措辭見上新除授司諫李錫穆時在慶尙道尙州地請斯速乘馹上來事下諭答曰不允下諭事依啓
정조 11년
弘文館提學徐有隣疏曰伏以臣於文任自知萬萬不稱而辭巽不得冒沒行公者已多年所矣到今何敢爲逡巡卸免之計而第伏念月前文衡以文任通擬不之簡議有違文苑故規上章自引及夫銓長之對辯以遵用近例云云卽指臣濫通時事而伊時之有文衡不簡議適與之相同故也今日之不簡議而通擬非則前日之不簡議而通擬亦非也旣知之後寧容以歲月之稍久晏然自掩不思自處之道乎抄啓文臣試役非文任莫或替當則昧然承膺大關廉防咫尺黼坐召牌三臨至有勿呼望之命而不得不屢犯違傲臣罪至此誠合萬殞玆敢逬出禁扃略暴情實伏乞聖明俯垂鑑諒特改臣所帶文任仍命選部內閣勿復檢擬於兩館提學及抄啓試官以嚴文苑之規以安微臣之分千萬幸甚答曰省疏具悉所辭過矣卿其勿辭入來考試
정조 11년
行大司成尹師國疏曰伏以臣本素門寒族墻壁無依身又早孤失學魚魯僅辨念絶榮塗分甘冗散臣固自知旣明世亦知臣甚審通籍近三十年之間未嘗議擬於文學之任雖蒙拂拭之恩滾到卿宰之班而歷試州郡猶懼不稱乍登臺省亦遭狼狽則臣之本末長短已莫逃於淵鑑而今此國子新除忽下於千萬夢想之外臣誠聞命惝怳莫知措躬之所也噫師儒之長不但地望自別其課試諸生勸奬後進有關於文治有係於作成者不輕而重矣乃反使不學如臣冒居皐比鑑別詩賦講論經傳則是眞責聽於聾借視於瞽其爲羞當世而玷名器當如何哉召牌屢辱飭敎截嚴怵分畏義雖不得不冒沒出肅而因仍蹲據有非初心間値淸齋呼籲路阻今始露章自列仰暴微懇伏乞聖慈天地父母諒臣才之萬不稱當察臣言之非出外飾亟賜鐫削以安微分仍治臣瀆擾之罪以肅朝綱焉答曰省疏具悉卿其勿辭行公
정조 11년
司諫趙錫穆疏曰伏以文孝世子千古冤諱一朞將周而擧國臣民之含恨抱痛愈久愈新臣於去秋封園之時僅得一番趨赴望哭外班之列而不足以少洩無涯之痛冬間連承柏府恩旨而旋卽蒙遞未得一陳微忱仰慰聖心之疚燬此臣所以悲纏寤寐恨結肝肺每北望楓陛至不覺涕淚之自沾也今於千萬夢外又承諫亞新除之命職次稍右地望尤別有非駑下賤品所可倖占者則如臣無似其性質則愚劣矣學識則滅裂矣前後之叨冒異恩玷辱從班者亦已累矣而臣之偃伏遐陬虛負聖明亦已久矣臣誠惝怳蹙踧罔知攸措而第今國憂方殷丙枕未寧揆以義分實非臣子辭退之時故不顧冒沒之恥欲遵不俟駕之義而臣之所患風眩關隔之症冬春以來轉至添劇頭目常瞑暈胸隔常痞鬰至於轉運不得呼吸難通食飮全却眞元無餘似此病情萬無一步趨進之勢玆不獲已從縣道略陳短章仰暴微悃伏乞天地父母特垂矜察亟許鐫削以安愚分因治違傲之罪以肅朝綱焉臣方嬰疾病雖在乞免之中而憂愛一忱秉彝同得沐浴大義愚衷自激敢此掩泣而略陳焉伏乞聖明垂察焉嗚呼昨年夏秋之變尙忍言哉殿下孤立而無依國勢岌嶪而危綴則爲今日臣子之所髮豎膽裂心寒骨痛者當如何哉臣病伏嶺外傳聞未詳朝市顯戮之外根株脈絡雖未的知爲何賊而臣竊念十餘年來窮凶叵測之逆種下種生無世無之至於昨年而極者臣不敢知其故何哉噫我殿下仁囿好生之德未免過於包容治本鋤根之法未免過於疎緩每當鞫訊之時輒施寬縱之典雖元惡大憝情節綻露之逆只誅其身而一不窮覈其黨與雖窮凶極慘情跡陰祕之賊但治其末而未嘗窮究其根脈軒陛之下逆種常孼芽輦轂之傍凶窩常排結譬之若覆火以薪而欲望其烈炎之不煽烏可得也去草遺根而欲望其惡草之不蔓烏可得乎殿下之心則雖欲付以罔治使之咸與維新置而不問要令反側自安而維彼逆種醜類天生凶戾狼心豺腸一串相貫見其同惡之先戮而怨懟之心潛積或慮睿鑑之已燭而疑懼之情漸大晝夜之所綢繆排布者無非禍國陰謀則凶逆之所以鱗生疊出相斷不已者理勢固然也今幸國運靈長中權老賊得至顯戮而顧今此賊之根株則尙未究矣脈絡則尙未覈矣此賊輩之潛伺隱伏又欲爲復賊之所爲者恐不知其幾復賊則今日殿下之國不亦危乎臣竊以爲欲覈其根株則必在先得其端緖欲覈其端緖則亶在先鞫其逆醫也噫幺麽一逆醫顧何足可惜而殿下之終始靳兪經年閱時容宥之曲貸之至此之過也倘能鞫庭嚴訊窮得其停乳投劑之情節則五月之變可知其所由之凶賊若得其五月之凶賊則九月之變又可以覈得而前後之罪人斯得則拔根翦枝鋤剔遺孼卽是次第事耳臣以爲爲先拿鞫逆楫等諸醫窮査得情斷不可已也臣因伏念逆賊之本必自小人小人之性必貧勢利始則患得而必以叨寵爲計終則患失而必以固寵爲謀勢利之旣極則放僻之心生焉權位之久擅則驕僭之習滋焉馴以至於無忌無嚴無所不至此近日諸賊之所以畢竟綻露終歸於禍國之惡逆者豈非前事之明驗乎臣謹按臯陶陳謨以知人爲要大禹以其難爲辭大凡人君之政莫要於知人而亦莫難於知人故大堯之明未放其驩兜之象恭夫子之聖或失於宰予之以言然則知人之道誠非易事然人君之知人惟在於義理公私之分忠厚薄隘之間斷斷無技其心休休者卽君子而捷給多才其口喋喋者必小人也剛毅木訥眞實無僞者多君子而巧言令色先意迎合者必小人也挺直孤立若私栢之凌寒者卽君子也而牽引糾結有若藤蘿之附物者必小人也君子進而其國未有不治小人進而其國未有不亂者則人君之用人可不愼哉可不懼哉是以周公以克用常人爲立政之本子思以尊賢二字爲九經之要孔明以親賢臣遠小人爲興隆傾頹之驗富弼以進君子退小人爲八條陳勉之首伏願殿下勉哉勉哉第念才藝之人非不可取而才多者或多輕驕則取人之道不必專取其才藝新學之少非無俊乂而新學者或多浮佻則寵眷之恩不必過施於新學忘君負國甘心而不恥者必是徇私嗜利之輩則朝著之所當遠者豈非此輩乎樂禍扇凶陰詭而叵測者必是專權擅勢之類則人君之所可畏者豈非此類乎宋儒眞德秀之一部衍義無非立政出治之格言至論而其所以辦別賢邪爲人主明取捨垂鑑戒之資者尤莫詳於格致篇辨人才條伏願殿下幸留意取覽於淸燕之暇以爲制治之龜鑑焉臣方於亂逆請討之章贅附泛然用人之方者雖若迃遠而漫緩然自古人國之禍本必由於賢邪之不辨而敢捨之不審故臣目見國事之危迫不勝夙夜之憂歎旣陳沐浴之義而繼陳知人之道瀆冒嚴威言不知裁死罪死罪答曰省疏具悉言多切實當留意爾其勿辭上來察職
정조 11년
丁未三月初十日卯時上御春塘臺抄啓文臣親試入侍時行都承旨李秉模左承旨李祖承右承旨洪仁浩左副承旨洪義榮右副承旨曺允大同副承旨李鼎運記事官金孝建假注書趙台榮記注官承膺祚金珍恪先行四拜禮訖以次侍立上曰試官盡爲入來與否知來賤臣承命出回奏曰判付事李福源病不來洪良浩在外徐有隣以弘文提學未肅拜不爲來參云矣命書傳敎曰抄啓文臣親試試官徐有隣諉以兼帶文任未肅拜今日試官如是懸頉事體所在極爲未安試官徐有隣從重推考卽爲牌招賤臣承命出傳引儀唱試官以下入就位行拜禮藝文提學吳載純行都承旨李秉模吏曹參判朴祐源檢校直閣徐鼎修行副司直李時秀李勉兢行四拜禮訖以次進伏引儀唱抄啓文臣入就位行拜禮前正言李益運副司果朴宗正前司諫趙濟魯副司正金啓洛金熙朝藝文館檢閱尹行任前修撰成種仁前掌令姜世綸副司果鄭東觀韓致應韓商新副校理洪義浩副司果鄭晩錫宋祥濂藝文館檢閱金祖淳副司果洪樂貞副司正張錫胤藝文館檢閱李相璜明陵別檢尹永僖承文院副正字尹光顔副司正李羲觀申溆以次行四拜禮訖上曰李勉兢進箋爲之檢書官奉箋進之仍命李勉兢讀箋勉兢讀奏訖退復位引儀唱進箋官行拜禮勉兢行四拜禮訖上曰懸題紙入之鼎修持入命秉模書律賦其新孔嘉其舊如之何仍命懸題益運等行四拜禮訖上曰抄啓文臣少退先行試射可也命書榻敎曰朔試射時執鼓官訓鍊副正未差之代令該曹口傳差出上曰徐有隣牌去來催促賤臣承命出回奏曰今已違牌云矣上曰試官徐有隣更爲牌招出榻敎上曰牌去來更爲催促賤臣承命出回奏曰復爲違牌今方治疏云矣上曰原疏入之賤臣承命出持入上曰從當賜批姑置政院可也鼎運曰試官徐有隣再牌不進推考傳旨今方捧入而飭敎之下屢違召命事體所在誠甚未安所當更請牌招而係是一日三牌何以爲之乎敢稟上曰更爲牌招違牌勿爲呼望可也出擧條上曰試官徐有隣更爲牌招出榻敎上曰牌去來催促賤臣承命出回奏曰復爲違牌云矣上曰政官牌招開政出榻敎又命書榻敎曰內乘中有實職人本職改差其代今日政差出又命書傳敎曰新除授學敎授待下批牌招察任上曰吏判入侍賤臣承命出與吏曹判書尹蓍東偕入進伏上曰卿亦當試射退待可也上曰吏曹參議牌去來知入賤臣承命出回奏曰牌不進云矣命書傳敎曰若此則新舊通文任將無行公之人以近例爲引自吏判疏引者已知其不襯況咫尺屢違已極未安承批又違尤涉乖當此而曲諒便令自劃不可無一番節拍揆以國體亦不可更令牌招弘文提學徐有隣罷職雖以新通文任言之重通則無不可行公之理況有文衡筵奏乎弘文提學有闕之代今日政差出違牌吏曹參議許遞前望單子入之待下批牌招參政賤臣承命出吏曹參議前望單子持入上以曺允大落點下敎曰違牌勿爲呼望卽爲肅謝事分付賤臣承命出傳上曰吏議肅謝與否知入賤臣承命出回奏曰不爲承牌俄已出去云矣上曰咫尺帳殿不爲肅謝焉敢出去乎更爲申飭肅拜孝建承命出分付命書傳敎曰今日三銓事萬萬駭然郞廳時事焉敢追引於陞資之後況伊時葛藤卽渠自取處分亦異於人言尤豈敢乃爾吏曹參議曺允大下義禁府推考卽爲入來參政待參政捧傳旨上曰監印堂上入侍賤臣承命出與監印堂上鄭昌順偕入進伏上曰文苑黼黻印役今至何境耶昌順曰五賢從享敎文中二度載錄三度見漏卒無求得之路故書通嶺南諸處盡數得來然後可以完役姑爲停止以待畢來雖退一兩月從詳入錄宜矣上曰雖差待一兩月從詳爲之可也仍命試射呼名官呼益運等以次試射訖上曰承旨及卿宰將臣亦爲試射可也載純等以次試射訖仁浩曰判義禁韓光會牌不進推考傳旨今方捧入而時囚捧供命下之後如是違牌不卽擧行事甚未安更卽牌招何如上曰令次堂擧行可也出擧條命書傳敎曰時囚皆令今日捧供判堂情勢宜欲一遞許遞今日政以在京無故人差出待下批牌招開坐又命書榻敎曰承旨前望單子入之又命書榻敎曰假注書趙台榮汰去上曰今日日氣稍熱抄啓文臣退去賓廳以爲製進可也命退諸臣以次退出
정조 11년
行都承旨李秉模坐行左承旨黃昇源坐直右承旨李時秀坐左副承旨李祖承坐直右副承旨洪仁浩坐同副承旨李鼎運坐注書金孝建仕一員未差假注書李德鉉仕直事變假注書李益恢仕
정조 11년
李祖承啓曰明日常參經筵取稟傳曰只晝講
정조 11년
李時秀啓曰明日課講何承旨進去乎敢稟傳曰右副承旨進去
정조 11년
黃昇源以都摠府言啓曰今日入直內三廳武兼禁軍及軍兵等中日習射請出標信傳曰知道
정조 11년
李鼎運啓曰禁衛營將官來言今日本營軍兵日次私習云矣啓傳曰知道
정조 11년
傳于黃昇源曰軍士房承旨左副承旨入侍
정조 11년
李祖承啓曰右副承旨洪義榮今日不爲仕進卽爲牌招何如傳曰許遞前望單子入之待下批牌招察任
정조 11년
兵曹口傳政事以南衡重李商采爲宣傳官
정조 11년
李祖承以刑曹言啓曰紙廛市民處紙地取用成均館下吏令該曹嚴刑懲礪事命下矣依傳敎成均館當該書吏洪晩龜嚴刑一次懲礪放送之意敢啓傳曰知道
정조 11년
義禁府啓目粘向前柳焵身爲訟官朝令申飭之下訟理曲直終不論列顯有周遮漫漶之跡揆以事體誠爲可駭以此照律何如判付啓依允
정조 11년
又啓目粘崔雲翰身爲郵官常時其若檢飭屬驛則豈有此輕先替給之擧論以法例極爲痛駭以此照律何如判付啓依允
정조 11년
又啓目通禮院假引儀李孝達原情云云問目內辭緣泛稱遲晩刑推得情何如判付啓付過放送
정조 11년
又啓目奉常寺僉正金復元原情云云傳旨內辭緣泛稱遲晩所當請刑曾經侍從勿爲請刑載在大典通編議處何如判付啓分揀放送
정조 11년
又啓目繕工監奉事李師中原情云云傳旨內辭緣泛稱遲晩刑推得情何如判付啓付過放送
정조 11년
又啓目義城縣令金鎜原情云云傳旨內辭緣泛稱遲晩刑推得情何如判付啓渠旣躡探報營雖有晩時發覺之罪足爲可恕之端此時守令遞易可悶付過放送使之待城門開還官
정조 11년
又啓目寧邊府使田文顯原情云云傳旨內辭緣泛稱遲晩所當請別軍職勿爲請刑載在大典通編議處何如判付啓邑規旣然非渠用意分揀放送
정조 11년
又啓目兵曹佐郞柳文養原情云云傳旨內辭緣泛稱遲晩所當請刑曾經侍從勿爲請刑載在大典通編議處何如判付啓特軫終始之澤姑置三令之科以公罪勘放
정조 11년
又啓目昌樂前察訪崔雲翰原情云云問目內辭緣泛稱遲晩刑推得情何如判付啓除刑推議處
정조 11년
又啓目前守衛官延東源原情云云問目內辭緣泛稱遲晩旣已刑推捧供依例放送觀此所供係是山訟令京兆稟處何如判付啓依允
정조 11년
丁未三月十一日辰時上自內御春塘臺西北別付料試射入侍時右承旨李祖承假注書李德鉉記事官尹行任金祖淳以次進伏訖上命書傳敎曰時囚議處皆令今日內爲之仍令次堂擧行又命書榻敎曰在外宣傳官改差與未差之代令該曹口傳差出試射訖命退承史以次退出
정조 11년
丁未三月十一日申時上御重熙堂坐直承旨入侍時左副承旨李祖承假注書李德鉉記事官李相璜金祖淳以次進伏訖上命讀公事訖命退承史以次退出
정조 11년
行都承旨李秉模坐行左承旨黃昇源坐右承旨李時秀坐左副承旨李祖承坐右副承旨洪仁浩坐直同副承旨李鼎運坐直注書金孝建病一員未差假注書李德鉉仕直事變假注書尹光顔仕
정조 11년
李秉模啓曰明日常參經筵取稟傳曰停
정조 11년
李秉模啓曰輪對官來待矣敢啓傳曰入侍
정조 11년
李鼎運啓曰大司憲李聖圭掌令吳鵬南持平崔守忱金熙采牌招啓辭未下執義徐秉德掌令閔彝顯在外監察茶時之意敢啓傳曰知道
정조 11년
傳于李秉模曰軍士房承旨入侍
정조 11년
事變假注書李益恢拿處代以尹光顔爲假注書
정조 11년
備忘記喬桐府使任嵂下直長弓一張長箭一部片箭一部筒兒一箇賜給
정조 11년
以吏曹參議曺允大牌不進罷職傳旨傳于李祖承曰只推更爲牌招
정조 11년
以吏曹參議曺允大再牌不進罷職傳旨傳于李鼎運曰此傳旨勿施
정조 11년
有政吏批判書尹蓍東進參判朴祐源牌招不進參議曺允大牌招不進承旨李時秀進以李尙度爲副校理成種仁爲修撰成爾演爲知義禁李致中爲同義禁李𡊠爲惠民提調洪重振爲內資主簿成元柱爲典牲主簿崔陽羽爲北部奉事李庚運爲東學敎授學正單安經心知事成爾演今加崇祿加資事承傳
정조 11년
李鼎運以兵批言啓曰滿浦僉使今當差出而擬望之人乏少未準朔禁軍將竝擬何如傳曰允
정조 11년
有政兵批判書金履素進參判尹尙東入直參議朴天衡病參知柳誼病承旨洪仁浩進以任聖說爲都摠都事尹守範爲訓鍊主簿柳鎭茂爲滿浦僉使都摠管單成爾演除授事承傳副司直李集斗洪義榮
정조 11년
李鼎運以義禁府言啓曰時囚罪人崔雲翰杖一百收贖告身盡行追奪流三千里定配照律公事判付內依允啓下矣崔雲翰平安道龜城府流三千里定配而以議啓內辭意具罪目依例發遣府羅將押送配所何如傳曰允
정조 11년
李時秀以兵曹言啓曰內禁衛將申大坤身病猝重時月之內無望供職呈狀乞遞宿衛領軍之將不可久曠今姑改差何如傳曰允
정조 11년
禁府啓目事段假注書李益恢口招云云傳旨問目內辭緣反覆嚴問則其所納供全事漫漶終不直陳論其罪狀極爲痛駭刑推得情何如判付啓入啓文書雜以草書此自有堂后以來所未聞之事渠雖以分半書之欲爲自明之端而此誠欲巧反拙上一半則筆畫工拙無論原無草書之可論則今此下一半草書非渠伊誰乎敢於嚴問之下雖似自服猶有分疏之意原文書竝以出給本府發問目緣何委折如是書入情節各別嚴問捧草供以入
정조 11년
禁府啓目廣州前府尹柳焵矣身爲訟官諉以被斥於訟民朝令申飭之下訟理曲直終不論列顯有周遮漫漶之跡揆以事體極爲可駭以此照律罪杖一百收贖告身盡行追奪私罪奉敎依允功議各減一等
정조 11년
又啓目兵曹佐郞柳文養矣判付內特軫終始之澤姑置三令之科以公罪勘放罪杖八十收贖公罪奉敎依允功議各減一等
정조 11년
又啓目昌樂前察訪崔雲翰矣曺允碩之替給馬匹在本驛七十里之外雖不能登時摘發置驛法意何等嚴重而身爲郵官常時其若檢飭屬驛則豈有此輕先替給之擧論以法例極爲痛駭以此照律罪杖一百收贖告身盡行追奪流三千里定配私罪奉敎依允
정조 11년
獻納柳匡天疏曰伏以臣於見職豈有一分可堪之望而懲討事急章皇出肅敢陳沐浴之義尾附蒭蕘之言恩批之下猥蒙開納雙擎九頓且惶且感而至於懲討一款未承一字之批滿心慙恧無地自容怵畏義分荐日詣臺適値陪扈黽勉隨參而區區私義終有所不敢晏然者是固臣難冒之端而況臣素患風眩之症猝劇於久淹旅居之餘庚牌儼臨趨承無路冒入文字仰瀆崇聽伏乞聖慈俯垂曲諒亟許鐫削臣職以安微分焉臣於乞免之章非暇及他而竊有耿耿之懷敢此附陳嗚呼泮宮首善之地而一國之元氣在玆列聖之培養甚盛言論寧亢而不欲卑也士氣可扶而不可抑也爲士者雖或有乖激過中之事在朝家優待之道顧何可輕加推折也哉間因齋儒之捲堂嚴旨荐降至有兩齋任施罰他儒生勸入之擧搢紳家子姪强令代入便同驅迫有欠禮士之義而遐鄕寄齋之生一時逬出棲屑彷徨氣像愁沮聽聞已駭而自外而入者乍進旋出零星孤寄全不成樣其在聖廟扶士氣之道恐有歉於大聖人包容之意況今月已改矣飭已行矣伏願穆然三思特許兩齋任解罰因令舊齋生更入事申飭泮長俾卽擧行焉先正臣趙憲之道學忠烈至今照人耳目前後朝家之揄揚崇報非不至矣而惟其宗祀之未定尙無錄後之擧祠版埋沒於草萊士林相傳而咨嗟年前大僚筵白有詢問諸宗以聞之命而于今數年尙無回啓之事其在擧行誠甚未安臣謂亟令該曹査問回啓仍定祀孫俾主香火以光聖朝尊賢之盛德宜矣鄕薦一事是卽鄕擧里選之遺制而當初聖上之誕頒絲綸搜求寒畯之士實出於上天不擇雨露之意也行之數年頗有激聳之風而從近以來寂無擧擬之人剡章漫作選部之休紙飭敎終歸一時之文具深可慨也伏況無好人三字誣一世抱玉遺珠之歎從古已然鞱光鏟彩之彦今豈獨無初仕之專尙地閥有非恢公揚陋之義則以薦試仕之規允合於崇儒搜逸之方矣臣謂更飭諸道道臣博採公議愼簡於薦擧之目且令銓曹另擇其薦章中材諝可合人鱗次檢擬俾有試用之實效可也諸宮房各衙門折受所管導掌收稅其弊大矣秋來圖差無非市井之無賴鄕曲恣行率多威喝而橫斂到京納稅之日百般欺隱指實歸虛誣以未收圖署發關徵督繹騷踏驗後時災頉不行縱値殺年半是白徵且夫宮田一結原定稅米二十四斗而中間幻弄頗多以錢而濫捧其所爲弊有難殫擧謹按大典諸田條有賜田田稅竝納京倉以軍資米換給之規今此免稅條收稅一款亟罷導掌之差遣自該邑別定監色荒年給災一從民結之例輸納京倉有如職田之制而自京倉計其結數劃米折給依定式二十四斗例施行則可祛峽邑殘民之痼瘼伏願令廟堂裁處焉稅米出浦例從漕運之便近湖南之井邑興德長城高敞四邑大同米出浦於沙津浦者已成流來舊規去辛卯年四邑大同米移屬於法聖浦井邑興德卽訴營門依前沙浦納而長城高敞時値空官屢訴見退夫兩邑之於兩浦程道逈殊沙浦則或當日廻還或經宿早廻而法浦則近猶經宿遠至於二三經宿農時轉輸之役一日而妨十日之務去來間遲滯耗費許多一包之供殆近一包之費其弊劇矣且法浦船發於七山險海之初頭故曾多幾萬包臭載之患而沙浦則船路已過七山無此憂焉兩浦間捨近取遠棄順趨險其便否利害瞭然自別而前後呼冤終不能得請者專由於法浦漕軍嗜利誣訴從中操縱之致也且如南原益山等各邑稅米輸納於咸悅聖唐倉而原定地方官收稅故防納牟利轉成謬弊方秋穀踊預貿麤劣之米及春捧稅自多下隷之操弄從高直勒捧所入倍蓗於負米以供怨聲載路爲弊滋甚合有變通之道矣請令該道臣明査事實參以物情長城高敞兩邑大同米從前規許令出浦於沙津浦南原等七邑稅米之聖唐倉所納者革罷地方官差員之規而輪回各邑臨時差定以除其防納濫徵之弊焉陳田起墾寔爲利民之大政而民不樂爲者蓋緣闢荒開陳多費人力初起之秋收穀不夥而州縣又從而稅之吏隷夤緣而侵之所得未償其所費故也起陳處三年減稅昭載續典間有蠲稅一年之規而官不勤飭民不信法如非別般飭諭減定其稅則値玆饑歲耕播之節必多荒田不闢之患自今春申明舊規勸民起陳而區別成冊限三年蠲稅之意請令備局發關諸道以期秋穡之收效焉各道野邑有所謂儲水防築當初儲水將以灌漑蒙利於近界水田而陵谷變改水土幻面舊時瀦沮之澤今爲無水之乾坪可作良田之土空抛莎草之牧場者在在夥然而屬之官簿便同空土故雖欲起墾而民不敢下手所以利民之意反未免妨農之歸而近來生齒日繁實有人稠野狹之患請令備局關飭行會野邑坊曲中水涸防築可墾處逐庫査現許民耕食而限三年蠲稅事定式施行焉朱子曰盜賊竊發之憂何嘗不由於飢饉當此歉歲尤不可不戢此患也農民失業者喪其良心悖戾無賴者轉成徒黨乘夜殘村往往劫人而攫貨白晝街店間有以刃而奪財春窮赤立之時漸肆嘯聚之患則其所憂虞不但止於刼掠小民而已請令備局嚴關另飭於各營鎭討捕所這這譏詗一一搜捕以爲防微杜漸之方焉臣之所言雖涉陳腐而或關於儒化之扶植或係於生民之休戚故不避猥屑敢此條列惟聖明裁察焉答曰省疏具悉泮儒事爾言似出無隱處分亶在導正奚特棲屑之類爲然雖京儒豈敢不次次還入乎先正趙憲家主祀事尙未回啓難免不察其時該堂推考仍令該曹斯速稟處鄕薦事初元宣綸切欲矯俗而伊後反歸紙上空言心常慨然申飭道臣鄕擧愼剡仍令銓曹隨卽收用宮房衙門導掌濫稅事貽弊尙何言哉小民之受困在此朝家深軫此弊御極之初首革宮房收稅之規倣用貢人受價之式自度支捧給宮房宮房賃人駄來今爲不易之制爾或未及聞悉但衙門之未用此例以其土地之屬於衙門如宮房之有土田結此則無別般區處之道故耳至於營納免稅爾雖不言弊亦滋酷非不欲與宮納一例釐正特因事勢牽掣迄此有意未果矣自今勿論宮房衙門有土處導掌各營設屯處屯監凡係侵虐之事更令廟堂嚴飭俾有實放而荒年給災專用民結之例近年頻下飭敎矣長城等邑大同米出浦事南原等邑稅穀差員事令廟堂稟處陳田起墾事限年蠲稅明有常典種種奸弊罪在邑倅亦令嚴飭防築乾坪作畓事此與廢堰等耳纔因領相筵奏有申飭而事係蒙利第令覆奏竊發禁飭事爾言可謂切要此而闊看憂虞豈止攫貨近以此事自廟堂有從便蘇革者先令嚴飭諸道惟其搜捕之際安知無害及平民竝以此意申飭近來討捕之官全不戢察雖有煩徹朝廷之擧兵使營將等隨現不可無罪爾其勿辭察職